Ut over 1960-tallet ble George Barris' selskap, Barris Kustom Industries, stadig mer involvert i design av biler for bruk i TV. George Barris kjøpte tidlig i tiåret Lincoln Futura, en konseptbil fra midten av 1950-tallet bygget av italienske Ghia. Denne sto parkert i lokalene til firmaet hans, helt til han noe uventet ble spurt om å bygge en bil for American Broadcasting Companys nye TV-serie Batman. Tiden var knapp, og det var kun noen få uker til filmingen skulle starte, så Barris hadde ikke tid til å bygge en ny bil. Han kom til å tenke på Futura, som av Lincoln-designerne var bygget for å likne på en hai, med en aggressiv front og store halefinner, og bestemte seg for at dette var et perfekt grunnlag for en Batmobile. Bilen ble klar på bare tre uker, og serien ble umiddelbart en stor suksess.